Soome terviseameti info kohaselt pole koroonavaktsiinid tromboosiohtu võrreldes varasemaga suurendanud.
AstraZeneca koroonavaktsiini on Soomes saanud praeguseks ligi 137 000 inimest ja üle maailma ligi 17 miljonit inimest. Soome terviseamet on uurinud tromboosi andmeid vaktsineerimisega seoses ja leidnud, et trombooside arv pole võrreldes varasemaga suurenenud, vahendab Ilta-Sanomat.
Analüüsis tuli välja 5 tromboosi juhtumit, mis tekkisid peale AstraZeneca vaktsiiniga vaktsineerimist. Samuti tuli välja 5 veenitrombi juhtumit. Need kogused vastavad varasematele sarnastele juhtumitele rahvastikus ehk seoses vaktsiinidega pole nende juhtumite arv suurenenud. Seetõttu ei saa automaatselt järeldada, et need juhtumid olid seotud vaktsineerimisega.
Soomes pole olnud sarnaseid tromboosiga seotud surmajuhtumeid koroona vastu vaktsineeritud inimestel, nagu on olnud välismaal.
Euroopas on olnud viimastel päevadel palju juttu verehüübimishäiretest seoses AstraZeneca koroonavaktsiiniga, mistõttu on selle vaktsiini kasutamine paljudes riikides peatatud. Soome ravimiameti Fimea hinnangul aga võib seda vaktsiini edasi kasutada. Samuti leiab Euroopa ravimiamet EMA, et vaktsiini kasu on võimalikust kahjust suurem. Seetõttu võib vaktsiini edasi kasutada.
EMA arutab AstraZeneca koroonavaktsiini kasutamise küsimust homme neljapäeval, 18. märtsil.